*****

ΚΑΝΟΝΙΣΜΟΣ (ΕΟΚ) αριθ. 3191/82 ΤΗΣ ΕΠΙΤΡΟΠΗΣ

της 29ης Νοεμβρίου 1982

περί θεσπίσεως λεπτομερών κανόνων για την εφαρμογή του συστήματος τιμών αναγωγής στα προϊόντα αλιείας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3796/81 του Συμβουλίου της 29ης Δεκεμβρίου 1981 περί κοινής οργανώσεως της αγοράς στον τομέα των προϊόντων αλιείας (1), και ιδίως το άρθρο 21 παράγραφος 6,

Εκτιμώντας:

ότι το άρθρο 21 παράγραφος 3 του κανονισμού (ΕΟΚ) αριθ. 3796/81 προβλέπει ότι τα Κράτη μέλη ανακοινώνουν τακτικά στην Επιτροπή τις τιμές που διαπιστώνουν στις εισαγωγές, στην Κοινότητα, προϊόντων για τα οποία έχει καθορισθεί κοινοτική τιμή αναγωγής·

ότι, για να εξασφαλιστεί γρήγορη και αποτελεσματική εφαρμογή των διατάξεων αυτών, είναι απαραίτητο τα Κράτη μέλη να καθορίζουν την τιμή «ελεύθερο στα σύνορα» των εισαγομένων προϊόντων και να την ανακοινώνουν στην Επιτροπή·

ότι είναι απαραίτητο να καθοριστούν επακριβώς η συχνότητα και η φύση των ανακοινώσεων των Κρατών μελών και οι αντιπροσωπευτικές αγορές ή τα λιμάνια στα οποία πρέπει να καταγράφονται οι τιμές εισαγωγής για τα νωπά και διατηρημένα δι ' απλής ψύξεως προϊόντα·

ότι πρέπει να ληφθεί ιδιαίτερα υπόψη, κατά τον έλεγχο του επιπέδου των τιμών των εισαγομένων προϊόντων αλιείας, η χρήση του περιθωρίου ανοχής κάτω από την κοινοτική τιμή απόσυρσης, που προβλέπεται στο άρθρο 13 παράγραφος 1 υπό α του κανονισμού (ΕΟΚ) αριθ. 3796/81·

ότι, λαμβανομένου υπόψη του ευρέος φάσματος των εισαγομένων προϊόντων αλιείας για τα οποία ισχύει το σύστημα τιμών αναγωγής, είναι απαραίτητο να ορισθεί η έκφραση «ημέρες αγοράς» που χρησιμοποιείται στο άρθρο 21 παράγραφος 4 του κανονισμού (ΕΟΚ) αριθ. 3796/81·

ότι, για να διασφαλισθεί η ομοιόμορφη εφαρμογή των μέτρων που προβλέπονται στο άρθρο 21 παράγραφος 4 του κανονισμού (ΕΟΚ) αριθ. 3796/81, το περιθώριο ανοχής για τις τιμές απόσυρσης που αναφέρονται στο άρθρο 13 παράγραφος 1 του ίδιου κανονισμού δεν μπορεί να χρησιμοποιηθεί όσον αφορά τα είδη από τα οποία προέρχεται το προϊόν που υπόκειται στα μέτρα αυτά·

ότι ο παρών κανονισμός αντικαθιστά τον κανονισμό (ΕΟΚ) αριθ. 1109/71 της Επιτροπής (2)· ότι είναι, ως εκ τούτου, αναγκαίο να καταργηθεί ο κανονισμός αυτός·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Αλιευτικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο παρών κανονισμός θεσπίζει τους λεπτομερείς κανόνες για την εφαρμογή ορισμένων διατάξεων του άρθρου 21 του κανονισμού (ΕΟΚ) αριθ. 3796/81, που στο εξής αναφέρεται ως «βασικός κανονισμός».

Άρθρο 2

1. Τα Κράτη μέλη, για κάθε ημέρα αγοράς, ανακοινώνουν στην Επιτροπή την τιμή «ελεύθερο στα σύνορα», ανά κατηγορία ή εμπορική παρουσίαση των εισαγομένων προϊόντων που αναγράφονται στα παραρτήματα Ι, ΙΙ, ΙΙΙ, IV B και V του βασικού κανονισμού.

2. Κατ' εφαρμογή του άρθρου 21 παράγραφοι 3 και 4 του βασικού κανονισμού, η τιμή «ελεύθερο στα σύνορα» είναι:

- οσον αφορά τα νωπά και διατηρημένα δι' απλής ψύξεως προϊόντα, ή τα κατεψυγμένα προϊόντα που εκφορτώθηκαν από αλιευτικά σκάφη, η τιμή που καταγράφεται στην αντιπροσωπευτική αγορά ή στο αντιπροσωπευτικό λιμάνι εισαγωγής που αναγράφεται στο παράρτημα Ι, στο πρώτο στάδιο εμπορίας μετά την εκφόρτωση, αφού αφαιρεθούν τα έξοδα εκφορτώσεως και μεταφοράς από τα σημεία εισόδου στο έδαφος της Κοινότητας μέχρι τις αγορές και τα λιμάνια αυτά, καθώς και οι τελωνειακοί δασμοί και άλλες επιβαρύνσεις·

- οσον αφορά τα κατεψυγμένα προϊόντα, που δεν εκφορτώνονται από αλιευτικά σκάφη, η τιμή στο τελωνείο καθορίζεται σύμφωνα με τις διατάξεις του κανονισμού (ΕΟΚ) αριθ. 1224/80 του Συμβουλίου της 28ης Μαΐου 1980 (3)· ωστόσο, σε εξαιρετικές περιπτώσεις, όπου η δηλωθείσα τιμή στο τελωνείο περιλαμβάνει τα έξοδα μεταφοράς επί του τελωνειακού εδάφους της Κοινότητας, αυτά πρέπει να αφαιρεθούν.

3. Η ανακοίνωση που αναφέρεται στην παράγραφο 1 πραγματοποιείται το ταχύτερο δυνατό με τέλεξ σύμφωνα με τις διατάξεις του παραρτήματος ΙΙ.

Άρθρο 3

1. Κατά την έννοια του άρθρου 21 παράγραφος 4 πρώτο εδάφιο του βασικού κανονισμού, ως «ημέρες αγοράς» θεωρούνται οι ημέρες κατά τις οποίες μια εισαγόμενη κατηγορία προϊόντος, για την οποία έχει καθοριστεί τιμή αναγωγής, τίθεται προς πώληση σε μια αντιπροσωπευτική αγορά ή σ' ενα αντιπροσωπευτικό λιμάνι ή τίθεται σε ελεύθερη κυκλοφορία στην Κοινότητα.

2. Για τον έλεγχο των τιμών των εισαγομένων προϊόντων αλιείας σε σχέση με τις τιμές αναγωγής, και χωρίς να αποκλεισθεί κάθε άλλη κατάλληλη εξέταση που αφορά την κατάσταση της αγοράς, θα λαμβάνεται υπόψη το περιθώριο ανοχής που είναι χαμηλότερο από την κοινοτική τιμή αποσύρσεως και εφαρμόζεται από τις οργανώσεις παραγωγών στην εκφόρτωση νωπών ή διατηρημένων δι' απλής ψύξεως ψαριών, σύμφωνα με το άρθρο 13 παράγραφος 1 υπό α του βασικού κανονισμού.

Άρθρο 4

Για την περίοδο κατά την οποία τα μέτρα που αναφέρονται στο άρθρο 21 παράγραφος 4 υπό β και γ του βασικού κανονισμού εφαρμόζονται σε ένα ορισμένο προϊόν αλιείας, οι οργανώσεις των παραγωγών δεν εφαρμόζουν για τα είδη από τα οποία προέρχεται το προϊόν αυτό το περιθώριο ανοχής για τις τιμές απόσυρσης, που αναφέρονται στο άρθρο 13 παράγραφος 1 υπό α του ίδιου κανονισμού.

Άρθρο 5

Ο κανονισμός (ΕΟΚ) αριθ. 1109/71 καταργείται.

Άρθρο 6

Ο παρών κανονισμός αρχίζει να ισχύει την 1η Ιανουαρίου 1983.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 29 Νοεμβρίου 1982.

Για την Επιτροπή

Γεώργιος ΚΟΝΤΟΓΕΩΡΓΗΣ

Μέλος της Επιτροπής

(1) ΕΕ αριθ. L 379 της 31. 12. 1981, σ. 1.

(2) ΕΕ αριθ. L 117 της 29. 5. 1971, σ. 18.

(3) ΕΕ αριθ. L 134 της 31. 5. 1980, σ. 1.

ΠΑΡΑΡΤΗΜΑ Ι

Αντιπροσωπευτικές αγορές και λιμάνια εισαγωγής

1.2 // ΒΕΛΓΙΟ: // Ostende // ΓΕΡΜΑΝΙΑ: // Bremerhaven Cuxhaven Hamburg // ΔΑΝΙΑ: // Hirsthals Skagen // ΓΑΛΛΙΑ: // Bordeaux Boulogne-sur-Mer Concarneau Hendaye Marche de Rungis Lorient Marseille Saint Malo // ΙΡΛΑΝΔΙΑ: // Όλα τα λιμάνια // ΙΤΑΛΙΑ: // Genoa Livorno Imperia Salerno Venezia // ΚΑΤΩ ΧΩΡΕΣ: // IJmuiden Scheveningen // ΗΝΩΜΕΝΟ ΒΑΣΙΛΕΙΟ: // Aberdeen Grimsby Hull Lerwick // ΕΛΛΑΔΑ: // Καβάλα

Πειραιεύς

Θεσσαλονίκη

ΠΑΡΑΡΤΗΜΑ ΙΙ

Αιτούμενες πληροφορίες

Κράτος μέλος:

Κράτος καταγωγής:

Ημερομηνία εισαγωγής:

Εισαγόμενη ποσότητα:

Τιμή κατά μονάδα (ECU/τόνο):

Στάδιο εμπορίας:

Είδος:

Νωποί:

- ολόκληροι ή άνευ εντοσθίων μετά της κεφαλής (ανά κατηγορία)

- σε φιλέτα

Κατεψυγμένοι:

- ολόκληροι:

- μετά ή άνευ κεφαλής

- ετερα

- σε φιλέτα:

- μετ' ακανθών

- ανευ ακανθών

- φιλέτα μετά δέρματος

- φιλέτα άνευ δέρματος

- ογκοι σε άμεση συσκευασία μη ζυγίζοντες πλέον των 4 χγρ

- συσσωματωμένοι όγκοι (γέμιση)